title: "Fresken (fulk)"
text: "A Fresken san en fulk, diar bi at Nuurdsiak\u00fcst faan Sjiisklun an a Neederlunen lewet. Uun bias lunen san's \u00fcs en manertaal gudk\u00e4\u00e4nd. En germaans fulk (latiinsk Frisii of griichisk \u03a6\u03c1\u03b5\u03af\u03c3\u03b9\u03bf\u03b9) as al sant ualang tidjen bek\u00e4\u00e4nd.\n\nHistoore \n\nAuer a Fresken skraft tu't iarst tooch Pytheas faan Massalia, di am 325 f.Kr. det regiuun faan't Sjiisk Bocht beraiset h\u00e4\u00e4. Hi skraft uk faan Abalus (Halaglun).\n\nTacitus skraft uun sin buk Germania auer a Frisii \u00fcs en germaansen stam, diar hi tuup m\u00e4 a Saksen an Chauken Ingaevones n\u00e4\u00e4mt. Jo skel uun't nuurden faan't r\u00f6\u00f6msk prowins Germania inferior lewet haa.\n\nFaan't 4. bit 8. juarhunert wiar det tidj faan't Fresk Rik, at wiar uk det tidj faan't grat fulkenwaanrang. Ferlicht san Fresken tuup m\u00e4 Saksen tu Britannien taanj. Det spriakwiis faan Kent skal nai m\u00e4't Waastfresk wees.\n\nUun't 7. juarhunert maaget a Fresken jo bi't s\u00fc\u00fcdelk Nuurdsiak\u00fcst briad; faan a Chauken hiart am sant di tidj niks muar. An uun't s\u00fc\u00fcdwaasten haa's det hanelsst\u00e4\u00e4d Dorestad gr\u00fcnjlaanj. Uun a naist juarhunerten wiar's baas auer a Nuurdsia-hanel. Det ging iarst f\u00f6\u00f6rbi, \u00fcs a Hanse apkaam. Man a Saksen an a Franken naam a Fresken b\u00f6\u00f6s uun a knip. Iarst \u00fcs di Frankenk\u00f6nang Karl di Grat uun't juar 785 jin a Saksen str\u00e4\u00e4d an woon, kaam diar en betj rau f\u00f6r a Fresken. Karl ded jo en was autonomii, an h\u00f6r ual germaans rocht wurd \u00fcs Lex Frisionum aptiakent. Tu salew tidj toog oober uk f\u00f6l Fresken am a nuurd an siideld \u00fc\u00fcb a Nuurdfresk Eilunen an Eidersteed. Leeder uun't 11. juarhunert haa's do uk \u00fc\u00fcb a f\u00e4\u00e4st\u00e4\u00e4g faan Nuurdfresklun siidelt. Jodiar regiuunen uun't nuurden faan a Eider hiard ei muar tu't (Uast-)Frankenrik.\n\nFresk Rik (Magna Frisia) \n\nFresk k\u00f6nger:\n Finn am 500\n Audulf am 600\n Aldgillis 654\u2013680\n Redbad 680\u2013719\n Poppo 719\u2013734\nEfter 734 wiar det Fresk Rik \u00fc\u00fcb det regiuun uasten faan a Lauwers tuupskrompt:\n Aldgillis II 734\u2013741 (?)\n 741\u2013748 (?)\n Aldgillis III (Gundebold) 748\u2013760 (?)\n Redbad II 760\u2013786 (?)\n\nFresk Freihaid (1101-1498) \n\n\u00dcs Fresklun oner a Franken kaam (efter 734), skul a Fresken jo oober jin a wikingern trochsaat, diar faan nuurden kaam. Diaram sost jo n\u00e4\u00e4n militeersiinst f\u00f6r a Franken leewre. An uk uun a kemen juarhunerten bl\u00e4\u00e4w jo h\u00f6r aanj her, wiar nian f\u00f6\u00f6rsten, bluas di keiser onersteld. Det saien hed a redjeven, det wiar weelet riadjiwern faan en lungemeen. Tu best tidjen so am't juar 1300 wiar diar 27 lungemeenen, diar jo tu a S\u00f6\u00f6wen Fresk Sialunen tuupslood. Arke juar tu Pingster wiar diar en grat fersaamlang faan a opersten bi a Upstalsboom naibi Auerk. Jo fersoocht, det ual fresk rocht, diar uun a 17 kesten an 24 lunrochten apskrewen wiar, amtusaaten, man det h\u00e4\u00e4 nimer loket. Am 1500 ging't tu aanj m\u00e4't fresk freihaid. Det hed uk f\u00f6l m\u00e4 a pest an m\u00e4 swaar sturemfluden tu dun. Uun Uastfresklun auernaam a groofen (Edzard I.) det ruder.\n\nWaast-, Uast an Nuurdfresken \nUun't madel\u00e4\u00e4ler bruch Fresklun \u00fctjen\u00f6\u00f6der. \u00dcs a Hanse apkaam, ferlus a Fresken at hanelsm\u00e4\u00e4cht auer a Nuurdsia. Daalang as Waastfresklun en prowins faan a Neederlunen, Uastfresklun en regiuun uun't bundeslun Niidersaksen an Nuurdfresklun en lunkreis uun Schleswig-Holstian. A Fresken hual oober widjer tuup an hual ferbinjang m\u00e4 a Fresk Riad. Man jo haa komer an onerhual jo m\u00e4en\u00f6\u00f6der uun h\u00f6r aanj spriakwiis, auer waastfresk, saaterfresk an nuurdfresk daalang b\u00f6\u00f6s widj \u00fctjen\u00f6\u00f6der lei.\n\nLuke uk diar\n\nFutnuuten\n\nFerwisang efter b\u00fctjen \n Lex Frisionum \n \n Friesische Freiheit (Nordfriisk Instituut).\n Ualfresk spriak, f\u00f6\u00f6rwurd faan Gerhard K\u00f6bler.\n\nFriislon\nFriisk histoori"